钦定古今图书集成/历象汇编/岁功典/第038卷 > 上巳日与二三子携酒出游随所见辄作数句
## 钦定古今图书集成/历象汇编/岁功典/第038卷 > 上巳日与二三子携酒出游随所见辄作数句

明日集之为诗，故词无伦次　　　。《苏轼》

“薄云霏霏不成雨，杖藜晓入千花坞。柯丘海棠吾有
诗，独笑林深谁敢侮。三杯卯酒人径醉，一枕春睡日
亭午。竹间老人不读书，留我闭门谁教汝。出檐藂枳
十围大，写真素壁千蛟舞。”东坡作塘今几尺，携酒一
劳农工苦。却寻流水出东门，坏垣古堑花无主。卧开
桃李为谁妍，对立䴔鹊相媚妩。开缾藉草劝行路，不
惜春衫污泥土。褰裳共过春草亭，扣门却入韩家圃。
辘轳绳断井深碧，秋千索挂人何所。映帘空复小桃
枝，乞浆不见应门女。南上古台临断岸，雪阵翻空迷
仰俯。故人馈我玉叶羹，火冷烟消谁为煮。崎岖束缊
下荒径，娅姹隔花闻好语。更谁落景尽馀尊，却傍孤
城得僧宇。主人劝我洗足眠，倒床不复闻钟鼓。明朝
门外泥一尺，始悟三更雨如许。平生所向无一遂，兹
游何事天不阻。固知我友不终穷，岂弟君子神所予。